text: O kacingangaan to Dihekoay hananay haw i, I’ayaw ho, nai kawaliay a ‘Amis, nai kawali no Kalokapoan misatapang a mimatang, do’do sa pasa’etip a misakakahad to omah. O Kalokapoay a ’Amis, o nai Palidaw a malinah taini mikilim to lihadayay a ’orip a ’Aims, ’aloman sato ko maro’ay . Nika ’aloman sa ko papahafayen, pasa’etip sa ko pimatang. Paka’araw to cangra tona makapahay a kakahad a miingid haca to Congyingsanmay(中央山脈）, o saka nga’ayay nona pala haw i, ano katiposan a palapatan cakapicomod ko ke’tecay a fali diheko itini, o tada katatodongan no tamdaw a ma’orip kona kitiraan sa. Loma to i, i Kalokapo ko aro’ ,i Dihekoay ko pisaomah, mala’ayen saca ko rakat a misatikotikol a minokay. mansa itira sato ko aro’ nangra a malinah nai Kalokapo taini a ma’orip saca lafanaw sato koni a pala.